DA se planne vir koalisieregeringsDie DA-leier, Mmusi Maimane. Foto: DA via Facebook Die DA sal hom deur beleid eerder as belange laat lei wanneer besluite oor koalisies geneem moet word, sê die DA-leier, Mmusi Maimane. Maroela Media wou by Maimane weet wat die DA se strategie sou wees indien die ANC nasionaal of in sommige provinsies minder as 50% van die stemme trek. Die keuse voor die DA sou dan basies een van drie wees: om met die ANC saam te werk en ‘n junior vennoot te wees in ‘n koalisie wat die EFF uitsluit, of om met die EFF saam te werk en ‘n senior vennoot te wees in ‘n koalisie wat die ANC uitsluit (soos tans in Johannesburg, Tshwane en meer as dertig munisipaliteite landwyd) of om met niemand saam te werk nie en die kiesers aan ‘n ANC/EFF-koalisie oor te laat. Maimane se antwoord was dat koalisieregerings altyd moeilik is, veral met partye soos die ANC, wat inherent korrup is, en die EFF, wat inherent rassisties is. Dit het die DA deur dure ondervinding geleer. “Ons verkiesingsveldtog is dus daarop afgestem om self meerderhede te verwerf, en ons syfers toon ons gaan die Wes-Kaap behou, as elkeen sy plig doen. Wat die vraag aktueel maak, is die syfers uit Gauteng en die Noord-Kaap, wat daarop dui dat die ANC in albei provinsies moontlik onder 50% kan draai, veral as DA-kiesers hul deel doen. “Dit beteken die vraag is nie teoreties nie, maar prakties: Hoe werk jy saam met partye van wie jy inherent verskil, in die beste belang van jou kiesers? “In hierdie verband het ons ondervinding met die EFF die afgelope drie jaar vir ons baie beteken. Wat die beste werk, is om jou nie deur die getalle te laat lei nie, maar deur die praktiese beleidskwessies waaroor eenstemmigheid met potensiële vennote bereik kan word. “Die DA sal dus nie voor die verkiesing ‘n aanduiding gee van wie sy voorkeurvennoot is nie. Ons voorkeurvennoot is onsself – met ‘n volstrekte meerderheid. Maar as ‘n koalisie-situasie sou opduik, moet ons nie onderhandel vir posisies bloot omdat dit getalsgewys moontlik is nie. “Wat ons sal doen, is om met praktiese, projekgerigte beleidspunte na potensiële vennote te gaan en te kyk of hulle met daardie doelwitte kan saamgaan. Slegs dan is koalisies of samewerking ‘n opsie,” het Maimane bygevoeg.